Na temelju članka 32. Statuta Općine Oriovac („Službeni vjesnik Općine Oriovac“, broj 13/24), Općinsko vijeće Općine Oriovac na 12. sjednici održanoj 28. rujna 2026. godine donijelo je
ODLUKU
o sufinanciranju troškova boravka djece s područja Općine Oriovac
u obrtu za čuvanje djece „Sunčica“ Oriovac u 2026. godini
Članak 1.
1) Ovom Odlukom uređuju se uvjeti, način i visina sufinanciranja troškova boravka djece s područja Općine Oriovac u obrtu za čuvanje djece „Sunčica“ Oriovac (u daljnjem tekstu: Obrt za čuvanje djece) za razdoblje od 1. rujna do 31. prosinca 2026. godine.
2) Cijena usluge Obrta za čuvanje djece iznosi 400,00 EUR mjesečno po djetetu.
3) Općina Oriovac sufinancira troškove boravka u iznosu od 240,00 EUR mjesečno po djetetu, dok preostali iznos od 160,00 EUR mjesečno po djetetu snose roditelji odnosno skrbnici djeteta.
Članak 2.
1) Sufinanciranje troškova boravka djece provodit će se na temelju ugovora o sufinanciranju koji će Općina Oriovac sklopiti s Obrtom za čuvanje djece za razdoblje od 1. rujna do 31. prosinca 2026. godine.
2) Pravo na sufinanciranje ostvaruje se pod uvjetom da dijete i oba roditelja odnosno skrbnika imaju prebivalište na području Općine Oriovac. 
3) Iznimno, ako dijete živi samo s jednim roditeljem odnosno skrbnikom, uvjet prebivališta na području Općine Oriovac moraju ispunjavati dijete i roditelj odnosno skrbnik s kojim dijete živi. 
4) Roditelj odnosno skrbnik djeteta mora imati sklopljen ugovor s Obrtom za čuvanje djece o korištenju usluge.
Članak 3.
1) Sufinanciranje se odobrava za djecu koja ispunjavaju uvjete propisane ovom Odlukom, u iznosu utvrđenom člankom 1. ove Odluke.
2) Broj djece korisnika sufinanciranja nije ovom Odlukom utvrđen kao fiksan, već se pravo ostvaruje prema stvarnom broju djece koja ispunjavaju uvjete iz članka 2. ove Odluke.
Članak 4.
Obrt za čuvanje djece dužan je Općini Oriovac, radi ostvarivanja prava na sufinanciranje, za svako dijete dostaviti dokaz o prebivalištu djeteta i roditelja odnosno skrbnika koji su dužni ispunjavati uvjet prebivališta iz članka 2. ove Odluke te presliku ugovora sklopljenog između Obrta za čuvanje djece i roditelja odnosno skrbnika djeteta.
Članak 5.
1) Obrt za čuvanje djece dužan je bez odgode obavijestiti Općinu Oriovac o svakoj promjeni cijene usluge, kao i o drugim okolnostima koje mogu utjecati na ostvarivanje prava ili visinu sufinanciranja.
2) U slučaju promjene cijene usluge, iznosa sufinanciranja ili drugih uvjeta utvrđenih ovom Odlukom, odgovarajuće izmjene uredit će se odlukom o izmjenama i dopunama ove Odluke.
Članak 6.
Sredstva za provedbu ove Odluke osiguravaju se u Proračunu Općine Oriovac za 2026. godinu.
Članak 7.
[bookmark: _GoBack]Zbog potrebe žurnog osiguranja kontinuiteta sufinanciranja troškova boravka djece s područja Općine Oriovac u Obrtu za čuvanje djece, ova Odluka stupa na snagu prvoga dana od dana objave u „Službenom vjesniku Općine Oriovac“, a primjenjivat će se od 1. rujna 2026. godine.

